เอดีบีแจกบ๊วยศก.ไทย หดตัวแรงในกลุ่มอาเซียนติดลบ3.2%
โพสต์ทูเดย์ &#8211; เอดีบีปรับลดจีดีพีของไทยต่ำสุดในอาเซียน หวังไทยเข้มแข็งฟื้นบริโภคลงทุนในปีหน้า แต่ห่วงการเมืองทำสะดุด
23 ก.ย. 2552

โพสต์ทูเดย์ – เอดีบีปรับลดจีดีพีของไทยต่ำสุดในอาเซียน หวังไทยเข้มแข็งฟื้นบริโภคลงทุนในปีหน้า แต่ห่วงการเมืองทำสะดุด
นายฌอง ปิแอร์ เวอร์บีสท์ ผู้อำนวยการสำนักงานผู้แทนธนาคารพัฒนาเอเชีย (เอดีบี) ประจำประเทศไทย เปิดเผยว่า ได้ปรับประมาณการเศรษฐกิจของไทยใหม่ โดยมองว่าอัตราขยายตัวเศรษฐกิจของไทยปีนี้จะติดลบกว่า 3.2% จากเดิมที่คาดว่าติดลบ 2% 
ขณะที่ปีหน้าน่าจะเติบโตได้ 3% ซึ่งจะเป็นลักษณะวีเชฟเหมือนประเทศในเอเชีย แต่ก็ยังถือว่าเติบโตในอัตราต่ำกว่าประเทศเพื่อนบ้าน ซึ่งถือเป็นเรื่องไม่ปกติ เพราะที่ผ่านมาเศรษฐกิจไทยนำหน้าหลายประเทศในภูมิภาคมาโดยตลอด 
เอดีบีประเมินว่า สถานการณ์การเมืองในประเทศของไทยเพิ่มแรงกดดันเศรษฐกิจไทยนอกเหนือจากวิกฤตเศรษฐกิจโลก ทำให้โดยรวมแล้วผลผลิตทางเศรษฐกิจของไทยครึ่งแรกปีนี้ลดลง 6% จากช่วงเดียวกันของปีก่อน ถือเป็นการหดตัวที่รุนแรงลำดับต้นๆ ในภูมิภาคอาเซียน
ประเทศที่เล็กและการค้าค่อนข้างเปิด เช่น ไทย มาเลเซีย และสิงคโปร์ จะฟื้นตัวได้ช้ากว่าประเทศที่มีประชากรมาก เช่น อินโดนีเซีย จีน และอินเดีย ที่พึ่งพาการบริโภคภายในประเทศ
อย่างไรก็ดี การบริโภคของไทยจะปรับตัวดีขึ้นได้ การลงทุนจะดีขึ้นตามมา แต่ต้องอาศัยโครงการไทยเข้มแข็งให้ดำเนินต่อไปไม่สะดุด ซึ่งหัวใจคือต้องทำให้เร็ว เพื่อให้ภาคการผลิต อุตสาหกรรม และการจ้างงานเดินหน้า จึงหวังว่าการเมืองจะไม่เป็นตัวฉุด เพราะโครงการไทยเข้มแข็งคิดเป็น 5% ของจีดีพีไทยในอีก 5 ปีข้างหน้า ถือเป็นเงินก้อนใหญ่มาก จึงมีส่วนกระตุ้นการลงทุนภาคเอกชน การบริโภคภาคเอกชน และการจ้างงานให้ดีขึ้น 
เอดีบี ประเมินว่า การส่งออกของไทยดีขึ้น จากหดตัว 18% ในปี 2552 กลับมาขยายตัว 15% ในปี 2553 ขณะที่การนำเข้าจะขยายตัว 28% สำหรับอัตราเงินเฟ้อของไทยนั้นปีนี้จะติดลบ 0.5% ส่วนปีหน้าเงินเฟ้อจะอยู่ที่ 2% แต่อาจต่ำกว่านี้หากรัฐบาลขยายมาตรการช่วยเหลือค่าครองชีพออกไปอีกในปีหน้า 
ขณะที่อัตราดอกเบี้ยมีแนวโน้มปรับตัวสูงขึ้น หลังจากที่ประเทศไทยโดยธนาคารแห่งประเทศไทย (ธปท.) ปรับลดอัตราดอกเบี้ยนโยบายครั้งสุดท้ายเมื่อเดือนเม.ย. 2552 ไปอยู่ที่ 1.25% ซึ่งดอกเบี้ยที่ต่ำนี้ในเอเชียรวมถึงไทยต้องระมัดระวังการลงทุนภาคอสังหาริมทรัพย์ ซึ่งอาจจะสูงเกินไปจนอาจส่งผลกระทบจนเป็นปัญหาฟองสบู่อีกครั้งนายฌอง ปิแอร์ กล่าวว่า ไม่ห่วงการก่อหนี้ของรัฐบาลไทย เพราะทุกประเทศจำเป็นต้องก่อหนี้เพื่อฟื้นฟู